Motorongeluk eis president van nuwe SA vakbondCosatu Sifiso Maphumulo, president van die nuwe Cosatu-vakbond, die Liberated Metalworkers Union of SA (Limusa), is Saterdag dood in ŉ motorongeluk op die N3 naby Estcourt in KwaZulu-Natal. “Ons was op pad na Johannesburg vir die vakbond se eerste perskonferensie,” het Cedric Gina, sekretaris-generaal van Limusa, Sondag gesê. “Die pad was nat en hy het beheer verloor oor die motor. Die motor het omgeslaan.” Gina is die voormalige president van die mededingende metaalwerkersvakbond, die National Union of Metalworkers of SA (Numsa). Hy en drie ander passasiers is beseer en in ŉ hospitaal behandel. Volgens Gina was Maphumulo ŉ lid van Numsa en ŉ voormalige vakbondverteenwoordiger by Toyota in Durban. “Hy was ŉ leier wat nog hoë hoogtes sou bereik,” het hy gesê. Die nasionale leierskap van Limusa sal binnekort ŉ vergadering hou om die pad vorentoe te bespreek. ŉ Perskonferensie wat Sondag in Johannesburg gehou sou word om Limusa formeel aan die media bekend te stel, is gekanselleer.